Čepček, Martin, poslanec NR SR (2022-10-21):
Ďakujem pekne. Vážené kolegyne, kolegovia, v roku 2020 sme schválili zákon o hazarde, kde zo 134 prítomných za hlasovalo 120 poslancov. Problematiku hazardu, alebo problematikou hazardu sa zaoberám od roku 2016. Bol som jeden z hlavných aktivistov v Nitre, no a viem, čo všetko je v pozadí a aké záujmy majú tieto lobistické skupiny. Na úspešnú, na úspešné zbieranie petície sme potrebovali 300 dobrovoľníkov, len na vyzbieranie podpisov pod petíciu, ktorú sme zbierali v roku 2016 a v roku 2018. Teda nebolo to vôbec jednoduché, aby sme vyzbierali dostatočný počet podpisov. Ale k podstate, čo chcem povedať, je to, že táto téma bola zneužitá. Žiaľ, nerád to hovorím, ale pravda musí byť povedaná kvôli tomu, že takéto spôsoby nie sú hodné ústavných činiteľov a bez hovorenia pravdy sa spravodlivosti a kultúry v politike nedočkáme. Pán poslanec Hattas využil tému hazardu vo svoj osobný prospech dvakrát. Prvýkrát to bolo v predvolebnej kampani v 2018, keď sa touto témou prezentoval, pripojil formálne, ale dobrovoľníkov na zbieranie podpisov iba sľuboval. Pokiaľ viem, reálne nezabezpečil ani jedného. Až keď bol už primátor, zo svojej pozície zákaz hazardu napomáhal, veď ani nemohol inak, to by išiel sám proti svojich, svojej predvolebnej rétorike. Keď sme sa obaja dostali do parlamentu, urobil som finálnu verziu tohto zákona, ale nebolo mi umožnené, aby som bol predkladateľ tohto zákona. Dohoda bola, že budú predkladatelia štyria, nakoniec bol predkladateľ sám, keďže pod zákon bolo podpísaných viac ako 30 ľudí. Otázka znie, že kde pán poslanec Hattas vlastne patrí, keďže kandidoval za stranu ZA ĽUDÍ, momentálne je v SaS, v Nitre založil ďalšiu stranu tím kraj Hattas, teda Tím Kraj Nitra a otázka je, čo bude s ním ďalej. No. Otázka je potom, že prečo taký predseda poslaneckého klubu OĽANO Michal Šipoš daroval tento zákon pánovi poslancovi Hattasovi a klubu OĽANO k tejto problematike neostalo nič. Hovorím to aj kvôli tomu, lebo práve OĽANO bola strana, ktorá do volebného programu dala boj proti hazardu, ale ani jeden z poslancov, ktorí majú na tom nejaký zázna... nejakú zásluhu, sa, neboli predkladateľmi tohto zákona. No, aby som povedal, čo bolo vlastne problém toho zákona, tak veľký problém tej Hattasovej novely, ako to môžem povedať, ktorú som potom ja opravil, bolo to, že všetky mestá by mohli všeobecne záväzným nariadením zakázať hazard okrem Bratislavy a Košíc. To znamená, Bratislava a Košice by museli zbierať petíciu, ale ostatné mestá by v podstate všeobecne záväzným nariadením zakázali hazard v meste. Takže to bolo tak absurdné, že robíme zákon, ktorý takúto zásadnú vec neriešil. Našťastie sa to podarilo opraviť. Teraz ten zákon, ktorý je schválený v roku 2020, je, teda to má. Súčasťou tohto zákona mal byť aj pozmeňovací návrh, ktorý mal obsahovať, myslím, dvanásť bodov, lenže klub OĽANO ho zredukoval a koaličná rada stopla. Teraz ho predkladám ako rozšírený zákon. Chcem zdôrazniť, že ho predkladám, že ho nepredkladám len preto, že ten zákon bol takým nechutným spôsobom predložený, ako bol, ale ho predkladám preto, lebo si uvedomujem problém tejto témy a problém hazardu na Slovensku. A chcem riešiť aspoň niektoré z týchto tém. Preto si uvedomujem, že neboli by dobrovoľníci ochotní zbierať podpisy, tak by nebolo ani zákona a nebolo by zákazu herní a kasín v našich mestách. Žiaľ, je mi ľúto aj toho, že dva a pol roka vláda nepripravila novelu zákona o hazarde, kde som očakával, že bude riešiť aj tzv. online hazard, ktorý ale za dva a pol roka neboli schopní predložiť. Tým chcem aj apelovať na vládu, aby konečne takýto návrh zákona pripravila. Ďakujem pekne.